
Egy elfeledett néprajzkutató: Baráthosi Balogh Benedek és a Dai Nippon

Baráthosi Balogh Benedek mandzsu-tunguz kutatóról és közíróról Diószegi Vilmos 1947-es nekrológja és a vele foglalkozó 1996-os Hoppál Mihály által szerkesztett kötet megjelenése között semmilyen írás sem született. Azóta is csak néhányan, többek között a japanológia, a Korea-kutatás és mindenekelőtt a néprajz területéről foglalkoztak a két világháború közötti időszakban nagy népszerűségnek örvendő kutatóval. Célom e hiátus kitöltése egy részletes portré elkészítésével, s ennek első állomásának tekinthető jelen dolgozatom.
A bevezetésben megjelölt törekvések között szerepel a Baráthosi által írt Dai Nippon bemutatása és elemzése, ami az első magyarországi Japán-monográfia, eme kezdeti munkájával ugyanis egyik korábbi kutatója sem foglalkozott nagyobb mértékben. Ezzel összhangban fontosnak tartottam arra is rávilágítani, milyen kutató is volt a három kötetes munka szerzője s milyen kontextusba ágyazódik bele az általam vizsgált szöveg. Egyúttal nem titkolt szándékom volt ezzel a dolgozattal hozzájárulni Baráthosi egyelőre meglehetősen sovány szakirodalmához.
Dolgozatom nóvumát elsősorban az képezi, hogy – amint már említettem – a korban egyébként nemzetközi tekintélyű néprajzi gyűjtő első könyvével, a Dai Nipponnal még nem foglalkoztak részletesen. Másrészt azokban a tanulmányokban és kötetekben, amelyek mégis megpróbáltak vázlatos képet adni róla, figyelmen kívül hagyták a műről írt korabeli recenziókat, melyek jócskán árnyalják megítélését. További újdonság, hogy a szerző bemutatásához fölhasználtam a Magyar Nemzeti Múzeum Néprajzi Osztályának címzett leveleit is, melyekből megtudhatjuk többek között, hogy milyen anyagi korlátai voltak kutatásának, és milyen fogadtatása volt Tokióból hazaküldött gyűjteményének. Végezetül, azok a kutatók, akik foglalkoztak a Dai Nipponnal, elsősorban néprajzi leírásait s a japán kultúra részletes bemutatását méltatták. Azzal azonban nem foglalkoztak, hogyan tette ezt meg a szerző.
Munkám során arra a következtetésre jutottam, hogy Japán ismertetése Baráthosi történetének csak az egyik szála. A másik a szerző egyéni nézetrendszerének kifejeződése, amely nagyjából egybeesik a turáni gondolattal. Nem véletlen, hogy alig pár évtizeddel később a legaktívabb turanisták között találjuk.



